Dlamini-Zuma minag steeds hof – LFN | Maroela Media
Die skuif na vlak 1 van die staat van inperking, wat Sondag deur pres. Cyril Ramaphosa aangekondig is, was nie genoeg om die klag van minagting van die hof teen Nkosazana Dlamini-Zuma, minister van samewerkende regering en tradisionele sake, te laat verdwyn nie.
Só sê Reyno de Beer, president van die drukgroep Liberty Fighters Network (LFN), wat in Junie verlede jaar 'n hofbevel teen Dlamini-Zuma verkry het waarvolgens sekere maatreëls van die inperking as ongrondwetlik verklaar is.
Daarom het die LFN Dinsdag begin met die regsproses om met die klag van minagting teen die minister voort te gaan. "Alle verwysings na die betrokke (maar nou verouderde) maatreëls moet verwyder word," aldus die verklaring.
Die minister het tot dusver in gebreke gebly om die hofbevel, wat deur regter Norman Davis uitgereik is, te gehoorsaam. Dit het onder meer die sluiting van strande, beperkte bywoning van kerkdienste en begrafnisse en gepaardgaande strafregtelike vervolging van oortreders as ongrondwetlik en ongeldig verklaar.
Die hof het destyds bevind dat die regulasies, wat toe ingevolge inperkingsvlak 3 van krag was, irrasioneel was en nie op grond van regsbeginsels kon slaag nie. Die regulasies is ook uitgevaardig sonder om die verhoudingstoets in ag te neem wat van toepassing is wanneer die uitvoering van mag die vermindering van grondwetlike regte tot gevolg het.
Reyno de Beer (Foto: Verskaf)
Dlamini-Zuma het destyds aangedui dat sy appèl teen die uitspraak gaan aanteken, maar het nie betyds so 'n aansoek ingedien nie en ook nie die hofbevel nagekom nie.
Vandaar die klag van minagting van die hof wat in Januarie vanjaar voor die hof gedien het. Die LFN het die hof onder meer gevra dat die minister tronkstraf van ses maande opgelê word vir haar oortreding.
In sy uitspraak van 19 Februarie het regter Davis bevind dat Dlamini-Zuma "tekens van minagtende optrede" toon en dat die hofbevel van Junie 2020 in sy geheel van krag word omdat appèl nie aangeteken is nie.
Hy het nogtans 'n reddingsboei na die minister uitgegooi deur verdere uitstel te verleen om haar kans te gee om die destydse hofbevel te gehoorsaam. Die verlengde keerdatum was gister (1 Maart), maar Dlamini-Zuma het dié tweede bevel weereens verontagsaam en die staat van inperking na vlak 1 geskuif ondanks die moontlikheid van 'n derde vlaag van Covid-19.
De Beer sê dit lyk asof die minister 'n vlak van die inperkingsmaatreëls oorgeslaan het om die LFN te systap sodat die groep nie met die saak van minagting van die hof teen haar sal voortgaan nie.
"Jammer, minister, dit was nie genoeg nie," sê De Beer in 'n verklaring wat vandag uitgereik is. "Minagting van die hof is 'n misdaad waarvoor die minister behoorlik gestraf moet word, anders sal sy aanhou om hierdie dooie perd te klap soos sy sedert Junie verlede jaar probeer doen het."